ཚད་མ་གསུམ་
༣ རིང་བརྒྱུད་བཀའ་མ་དང་ཉེ་བརྒྱུད་གཏེར་མ།	ཡང་སྔ་འགྱུར་རྙིང་མའི་བསྟན་པ་འདི་ཉིད་ལ་རིང་བརྒྱུད་བཀའ་མ་དང་ཉེར་བརྒྱུད་གཏེར་མ་གཉིས་ཡོད་པ་ལས། 	དང་པོ་རིང་བརྒྱུད་བཀའ་ཡི་ཆུ་བོ་མ་ཉམས་པར་མདོ་སྒྱུ་སེམས་གསུམ་ཐུན་མོང་གི་བསྟན་པའི་བརྒྱུད་པ་ཇི་ལྟར་བྱུང་ཚུལ་ནི། སྔ་འགྱུར་ཐེག་པའི་བསྟན་པ་དང་པོ་གཉགས་ལ་བབས། བར་དུ་གནུབས་ལ་བབས། ཐ་མར་ཟུར་ལ་བབ་པ་བཤད་དེ། 	དང་པོ་ནི། གཉགས་ལོ་ཙཱ་བ་ཆེན་པོ་འདི་ཉིད་སྒྲ་ཚད་གཉིས་དང་སྔགས་ཕྱི་ནང་ཀུན་ལ་མཁྱེན་རྒྱ་ཤིན་ཏུ་ཆེ་ཞིང་། མདོ་སྔགས་ཀྱི་གཞུང་དུ་མ་བོད་སྐད་དུ་བསྒྱུར། སློབ་དཔོན་པདྨདང་། པཎ་ཆེན་བི་མ་ལ་མི་ཏྲ། བཻ་རོ་ཙ་ན། གཡུ་སྒྲ་སྙིང་པོ་སོགས་ལ་བརྟེེན་ནས། དཀྱུས་བཤད་གཞུང་གི་འགྲེལ་ཊིཀ་སྟོང་ཐུན་དང་བཅས་པ། སྙན་བརྒྱུད་གདམས་ངག་གི་ཆུ་བོ་གནད་ཡིག་དམར་འཁྲིད་དང་བཅས་པ། བྱིན་རླབས་དབང་གི་ཆུ་བོ་སྐུར་ཐབས་ངོ་སྤྲོད་དང་བཅས་པ། ཕྱག་བཞེས་འཕྲིན་ལས་ཀྱི་ཆུ་བོ་བསྟན་སྲུང་དྲག་སྔགས་དང་བཅས་པ་སྟེ་གདམས་པའི་ཆུ་བོ་བཞི་འདུས་སུ་གྱུར། གཙོ་བོར་ཕུར་པ་ལ་བརྟེན་ནས་གྲུབ་པའི་གོ་འཕང་བརྙེས། རྫུ་འཕྲུལ་དང་མངོན་སྤྱོད་ཀྱི་མཐུ་ལ་བརྟེན་ནས་མི་སྲུན་པ་རྣམས་ཚར་བཅད། གདམས་པའི་ཆུ་བོ་བཞིའི་མན་ངག་རྣམས་སོག་པོ་དཔལ་གྱི་ཡེ་ཤེས་སོགས་སྔ་ཕྱི་དཔལ་གྱི་བུ་བརྒྱད་སོགས་ལ་གནང་སྟེ། མཐར་སྟོང་གསལ་འཇའ་ལུས་ཀྱི་སྐུར་གཤེགས། ཡར་འབྲོག་པ་སོག་པོ་དཔལ་གྱི་ཡེ་ཤེས་ཀྱིས་མན་ངག་ཡོངས་རྫོགས་གནུབས་ཆེན་སངས་རྒྱས་ཡེ་ཤེས་ལ་གདམས།	གཉིས་པ་སྔ་འགྱུར་བསྟན་པ་བར་དུ་གནུབས་ལ་བབས་ཚུལ་ནི། སྔ་འགྱུར་བསྟན་པའི་བདག་པོ་གནུབས་ཆེན་སངས་རྒྱས་ཡེ་ཤེས་ཞེས་ཡོངས་སུ་གྲགས་པ་འདི་ཉིད་སྐུ་གཞོན་ནུ་ཉིད་ནས་ཤྲཱི་སིདྡྷ་དང། བི་མ་ལ། ཀ་མ་ལ་ཤཱི་ལ། དྷ་ན་དྷལ་ལ་སོགས་པ་རྒྱ་བལ་བྲུ་ཤའི་ལོ་པཎ་དུ་མ་དང་། བོད་ཀྱི་མཁས་པ་གཉགས་ལོ་ཡེ་ཤེས་གཞོན་ནུ་དང་། དེའི་སློབ་མ་དཔལ་གྱི་བུ་བརྒྱད་དང་ལྷག་པར་སོག་པོ་དཔལ་གྱི་ཡེ་ཤེས་ལས་མདོ་སྔགས་རིག་གནས་དང་བཅས་པར་མཁས་པར་བསླབས་པ་མ་ཟད། མདོ་སྒྱུ་སེམས་གསུམ་གྱི་མན་ངག་ཆ་ལག་དང་བཅས་པར་ཐོས་པས་མཐའ་རྒྱ་བཅད། བསམ་པས་གཏན་ལ་འབེབས། སྒོམ་པས་ཉམས་མྱོང་ཐོན་ཏེ་གྲུབ་པའི་གོ་འཕང་མཐོན་པོར་བརྙེས། བསྟན་ལ་གནོད་པའི་མི་སྲུན་པ་རྣམས་མངོན་སྤྱོད་དྲག་པོས་ཚར་བཅད། བཤད་སྒྲུབ་ཀྱི་འཕྲིན་ལས་བཟང་པོ་ཡང་བསྐྱེད་རྫོགས་གསུམ་གྱི་བསྟན་པ་ས་སྟེང་ཡོངས་ལ་ཁྱབ་པར་མཛད། གསུང་ལས་སྐྱེས་པའི་སློབ་མ་ཐུགས་ཀྱིས་ཟིན་པའི་སྲས་བཞི། སྲས་ཀྱི་དམ་པ་གཅིག་སྟེ་ལྔ་གཙོས་གྲངས་ལས་འདས་པ་བསྐྱངས་ནས་སྔ་འགྱུར་བསྟན་པའི་རྒྱལ་མཚན་ཉི་ཟླའི་རྒྱུ་མཚམས་སུ་སྒྲེངས། མཐར་གདམས་པའི་མན་ངག་རྣམས་བུམ་པ་གང་བྱོའི་ཚུལ་དུ་སྲས་ཀྱི་དམ་པ་ཡོན་ཏན་རྒྱ་མཚོ་ལ་གཏད་ནས། རང་བཞིན་རྫོགས་པ་ཆེན་པོར་འོད་ཀྱི་ཕུང་པོར་མྱ་ངན་ལས་འདས། སྲས་ཀྱི་དམ་པ་ཡོན་རྒྱལ་ནས་རིམ་པ་བཞིན། སྲས་ཡེ་ཤེས་རྒྱ་མཚོ་དང་། གཅུང་པདྨདབང་རྒྱལ། སྲས་ལྷ་རྗེ་ཧཾ་ཆུང་བཅས་ལ་བརྒྱུད་ཅིང་། དེ་ནས་ལྷ་རྗེ་ཟུར་པོ་ཆེ་ལ་བབས་པ་ཡིན་ནོ། །	གསུམ་པ་སྔ་འགྱུར་ཐེག་པའི་བསྟན་པ་ཐ་མ་ཟུར་ལ་བབས་ཚུལ་ནི། དེ་ཡང་ལྷ་རྗེ་ཟུར་པོ་ཆེ་ཤུཀྱ་འབྱུང་གནས་འདི་ཉིད་བསྟན་པ་ཕྱི་དར་གྱི་སྐབས་སུ་སྔ་འགྱུར་བསྟན་པའི་རྩ་བ་འཛུགས་པ་པོར་གྲགས་ཤིང་། སྐུ་གཞོན་དུས་ནས་བླ་ཆེན་དགོངས་པ་རབ་གསལ་ལས་རབ་ཏུ་བྱུང་། མེས་པོ་རིན་ཆེན་རྒྱལ་མཚན། ལྕེ་ཤུཀྱ་རྒྱལ་མཚན། ཉང་སྟོད་ཀྱི་འབྲོ་ཁྲོས་ཆུང་། ཞུ་ཆེན་བསོད་ནམས་ཤུཀྱ་སོགས་ལས་སྔ་ཕྱིར་མདོ་སྔགས་ཀྱི་ཆོས་སྐོར་མཐའ་ཡས་པ་གསན། ལྷག་པར་ལྷ་རྗེ་ཧུཾ་ཆུང་པ་ལས་མདོ་སྒྱུ་སེམས་གསུམ་གྱི་མན་ངག་ཆ་ལག་དང་བཅས་པ་བུམ་པ་གང་བྱོའི་ཚུལ་དུ་གསན་ཞིང་དགོངས་པའི་ཉམས་འོག་ཏུ་ཚུད། འུག་པ་ལུང་སོགས་དབེན་པའི་གནས་དུ་མར་སྒྲུབ་པ་ལ་རྩེ་གཅིག་ཏུ་གཞོལ་བའི་གྲུབ་པའི་རྟགས་དང་མཚན་མ་ཡ་མཚན་པ་དུ་མ་བྱུང་། འུག་པ་ལུང་པ་ཞེས་པའི་མཚན་ཐོགས། ལྷ་འདྲེ་མི་སྲུན་པ་དུ་མ་དམ་ལ་བཏགས། མངོན་ཤེས་དང་རྫུ་འཕྲུལ་ཐོགས་རྡུགས་མེད་པར་མངའ། དཔལ་ཆེན་པོ་སོགས་ཡི་དམ་གྱི་ལྷ་དུ་མས་ཞལ་མངོན་སུམ་དུ་གཟིགས། མགྲིན་པ་ལོངས་སྤྱོད་འཁོར་ལོའི་རྒྱ་གྲོལ་ཏེ་མདོ་སྔགས་ཀྱི་ཆོས་བཀའ་མཐའ་དག་རྩོད་མེད་ལྷུན་གྲུབ་ཏུ་འཇོ། སྐལ་ལྡན་གྱི་སློབ་མ་ཤིན་ཏུ་མང་པོ་ལ་མདོ་སྔགས་སྤྱི་དང་བྱེ་བྲག་མདོ་སྒྱུ་སེམས་གསུམ་གྱི་འཆད་ཉན་རྒྱ་ཆེར་སྤེལ། གསང་སྔགས་རྙིང་མའི་བསྟན་པ་ཉིན་མོ་ལྟར་གསལ་བར་བྱས། གདམས་པའི་མན་ངག་མཐའ་དག་ཟུར་ཆུང་ཤེས་རབ་གྲགས་པ་ལ་གནང་། མཐར་རྡོ་དྲིལ་འཁྲོལ་བའི་སྒྲ་སིལ་བཞིན་སྐུ་ཕུང་འོད་གསལ་སྟོང་པའི་དབྱིངས་སུ་ཞི་ནས་དཔལ་ཆེན་པོའི་ཐུགས་ཀར་ཐིམ། དེ་ནས་རིམ་པ་བཞིན་སྒྲོ་ཕུག་པ་ཟུར་ཤུཀྱ་སེངྒེ། ལྕེ་སྟོན་རྒྱ་ནག་པ། བོ་ཆེན་པོ་ཡོན་ཏན་གཟུངས། དམ་པ་སོ་སྒྲགས་པ། དབུས་པ་ཞིག་པོ། ཐུགས་སྲས་ཞིག་པོ་བདུད་རྩི་རྟ་སྟོན་ཇོ་ཡེ། གཅུང་པོ་ཇོ་བསོད། རྟ་སྟོན་གཟི་བརྗིད། རྣ་ནག་བདུད་འདུལ། ཟུར་བྱམས་པ་སེང་གེ། གཡུང་སྟོན་པ། རྟ་ནག་སྒྲོལ་མ་བ་བསམ་འགྲུབ་རྡོ་རྗེ། ཟུར་བཟང་པོ་དཔལ། ཟུར་ཧཾ་ཤུཀྱ་འབྱུང་གནས། སྲས་སངས་རྒྱས་རྒྱལ་མཚན་དཔལ་བཟང་། འགོས་ལོ་ཙཱ་བ་གཞོན་ནུ་དཔལ། ཞྭ་དམར་སྐུ་ཕྲེང་བཞི་པ་སྤྱན་སྔ་རིན་པོ་ཆེ། འབྲི་གུང་ཟུར་པ་རིན་ཆེན་ཕུན་ཚོགས། འཁོན་སྟོན་དཔལ་འབྱོར་ལྷུན་གྲུབ། ཟུར་ཆེན་ཆོས་དབྱིངས་རང་གྲོལ། འཕྱོང་རྒྱས་པ་སངས་རྒྱས་གྲགས། སྨན་ལུང་པ་ཤུཀྱ་འོད། དབོན་པོ་རྡོ་རྗེ་རྒྱལ་མཚན། ཀཿཐོག་པ་དམ་པ་བདེ་གཤེགས། གཙང་སྟོན་པ་བྱམས་པ་འབུམ། སྤྱན་སྔ་བ་བསོད་ནམས་འབུམ། དཔལ་རོང་ཟོམ་མ་ཧ་པཎྜི་ཏ་ཆོས་ཀྱི་བཟང་པོའི་བར་བརྒྱུད་པ་སྟེ་འདི་ཉིད་སྔགས་གསར་རྙིང་དང་མཚན་ཉིད་ཐེག་པ་སྒྲ་ཚད་སྨན་རྩིས་སོགས་ལ་ཤིན་ཏུ་མཁས་ཤིང་། མཛད་འཕྲིན་ནམ་མཁའ་ལས་ཡངས་པ་བསྐྱངས་པས་ཐུབ་བསྟན་སྤྱི་དང་ལྷག་པར་སྔ་འགྱུར་རྙིང་མའི་བསྟན་པ་ལ་བཀྲིན་ཤིན་ཏུ་ཆེ། བསྟན་པ་ཕྱི་དར་གྱི་སྐབས་ནས་བཟུང་སྔ་འགྱུར་རྙིང་མའི་ཁྲོད་དུ་འཆད་རྩོད་རྩོམ་གསུམ་ལ་འདི་ཉིད་དང་། རྒྱལ་བ་ཀློང་ཆེན་རབ་འབྱམས་པ། འཇམ་དབྱངས་མི་ཕམ་རྣམ་རྒྱལ་ལྟ་བུའི་མཁས་པ་སུ་ཡང་མ་བྱུང་བར་སྣང་ངོ་། །འདིའི་རྣམ་པར་ཐར་པ་ནི་ཤིན་ཏུ་འགངས་ཆེ་ཡང་འདིར་ཡི་གེ་མང་བས་འཇིགས་ནས་མ་བཀོད་ཅིང་། ཤེས་པར་འདོད་ན་གུ་བཀྲའི་ཆོས་འབྱུང་སོགས་རྙིང་མའི་ཆོས་འབྱུང་ཁག་ཏུ་གཟིགས་པ་འཚལ། དེ་ནས་ཟུར་ཧཾ་སའི་བརྒྱུད་པ་དང་། ཟུར་མའི་བརྒྱུད་པ། སྲས་བརྒྱུད་དེ་གསུམ་བྱུང་བས་བཤད་སྒྲུབ་གཉིས་ཀའི་ལམ་ནས་སྔ་འགྱུར་བསྟན་པའི་རྒྱལ་མཚན་བླ་ན་སྒྲེངས། དེ་ནས་རིག་འཛིན་གཡུ་འབྲུག་རྡོ་རྗེ་དང་། མཁས་གྲུབ་བློ་གྲོས་རྒྱལ་མཚན། གོང་ར་ལོ་ཆེན་གཞན་ཕན་རྡོ་རྗེ། གསང་བདག་འཕྲིན་ལས་ལྷུན་གྲུབ། ལོ་ཆེན་ཆོས་རྒྱལ་བསྟན་འཛིན། གནས་ལྔ་རིག་པ་ལོ་ཆེན་དྷརྨ་ཤྲཱི་སོགས་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་མུ་ཏིག་སྟར་ལ་བརྒྱུས་པ་ལྟར་རིམ་པར་བྱོན་ནས་རིང་བརྒྱུད་བཀའ་མའི་བསྟན་པ་ད་ལྟའི་བར་དུ་ས་གསུམ་གྱི་མུན་པ་སེལ་བའི་སྒྲོན་མེ་ལྟར་འབར་བཞིན་པ་འདི་ཉིད་དོ། །	གཉིས་པ་ཤིན་ཏུ་ཟབ་པ་ཉེར་བརྒྱུད་གཏེར་མའི་སྐོར་ཇི་ལྟར་བྱུང་ཚུལ་ནི། དེ་ཡང་སློབ་དཔོན་ཆེན་པོ་སོགས་བོད་ཡུལ་དུ་བཞུགས་པའི་དུས་གདུལ་བྱ་ལ་དངོས་སུ་གསུང་བའི་དུས་ལ་མ་བབ་པ་དང་། འགའ་ཞིག་གདུལ་བྱར་གསུངས་ནས་འགྲོ་དོན་ཆེན་པོ་བྱུང་ནའང་བརྒྱུད་པའི་ཁྲོད་དུ་སྐྱེ་བོ་ཕལ་བ་དག་གིས་ཚིག་དོན་ལ་ལྷད་བཅུག་སྟེ། རིང་རྒྱུད་བཀའ་མ་རྣམས་ཚོང་འདུས་ཀྱི་འོ་མ་བཞིན་དབང་དང་གདམས་པའི་བཀའ་འཆལ། དམ་ཚིག་གི་སེལ་དང་འདྲེས་ཁྱེར་གྱི་ལྷད་ཞུགས་པ་མང་བས་མན་ངག་གི་རྣོ་དབལ་ཡལ་བ་སོགས་མི་འབྱུང་བ་བཅས་ཀྱི་ཆེད་དུ། སློབ་དཔོན་ཆེན་པོ་སོགས་ཀྱིས་ཆོས་བཀའ་སྤྱི་དང་། གདམས་པའི་མན་ངག་ཁྱད་པར་ཅན་གཞན་ཡང་འབྱུང་འགྱུར་ལུང་བསྟན་སོགས་དུ་མ་ཞིག་གཏེར་དུ་སྦས་པ་ཡིན་ནམ་སྙམ། གཏེར་དུ་སྦས་པའི་སྲོལ་ནི་མདོ་རྒྱུད་ཀྱི་གསུང་རབ་ཚད་མ་དག་ལས་བྱུང་སྟེ། ཀླུའི་རྒྱལ་པོ་རྒྱ་མཚོས་ཞུས་པའི་མདོ་ལས། དཀོན་མཆོག་གསུམ་གྱི་གདུང་མི་ཆད་པའི་གཏེར་ཆེན་པོ་མི་ཟད་པ་དང་། ཆོས་རྟོགས་པ་ཆེན་པོ་ཚད་མེད་པའི་གཏེར་ཆེན་པོ་མི་ཟད་པ་དང༌། སེམས་ཅན་མགུ་བར་བྱ་བའི་གཏེར་ཆེན་པོ་མི་ཟད་པ་དང༌། ནམ་མཁའ་དང་མཉམ་པའི་གཏེར་ཆེན་པོ་མི་ཟད་པ་སྟེ། བཞི་པོ་དེ་དག་ནི་གཏེར་ཆེན་པོ་མི་ཟད་པ་ཡིན་ནོ། །ཞེས་དང་། གཞན་ཡང་ཏིང་ངེ་འཛིན་རྒྱལ་པོའི་མདོ་དང་། ཆུ་ཀླུང་རོལ་པའི་མདོ་སོགས་སུ་གཏེར་གྱི་ངོ་བོ་དང་། སྦེད་པའི་ཡུལ། འདོན་པ་པོའི་གང་ཟག་སོགས་ཀྱི་ཁྱད་པར་ཇི་ལྟ་བ་བཞིན་གསུངས་ཤིང་། གཏེར་གྱི་ཕྱོགས་འདིར་དགོངས་བརྡ་སྙན་བརྒྱུད་ཀྱི་གཏེར་གསུམ་དང་། སྨོན་ལམ་དབང་བསྐུར་གྱི་གཏེར། བཀའ་བབས་ལུང་བསྟན་གྱི་གཏེར། མཁའ་འགྲོ་གཏད་རྒྱའི་གཏེར་ཏེ་དྲུག་ཏུ་ཕྱེས་སྣང་ལ། དེ་དག་ལས་ཕྱི་མ་ནི་མཁའ་འགྲོའི་བརྡ་ཡིག་ཚིག་བརྒྱུད་དུ་བཀོད་ནས་བྲག་དང་མཚོ་སོགས་སུ་གཏེར་བདག་སོ་སོར་གཉེར་བྱང་གཏད་ནས་རྒྱས་བཏབ། ཕྱིས་ལུང་བསྟན་དུས་ལ་བབས། སྨོན་ལམ་གྱི་མཐུ་གྲུབ། ལས་ཀྱི་འཕྲོ་སད། གཏེར་བདག་གི་བསྐུལ་མ་བྱས་པ་ནས་གཏེར་སྟོན་སོ་སོས་ཕྱིར་བཏོན་ཏེ་འགྲོ་དོན་རྒྱ་ཆེར་འཕེལ་བར་གསུངས། གཏེར་ཆོས་ཀྱི་ཆེ་བ་ནི་གཏེར་དུ་སྦས་པའི་ཟབ་ཆོས་ཕལ་ཆེ་བ་མཁའ་འགྲོའི་བརྡ་ཡིག་གིས་བཅིངས་པ། གང་ཟག་ཕལ་བའི་བརྒྱུད་པས་བར་དུ་མ་ཆོད་པས་ཁུངས་བཙན་པ། ཕྱོགས་ལྷུང་དང་རང་འདོད་ཀྱི་བརྡས་མ་བཅོས་པ། ཚིག་མ་འཁྲུལ་བ། དོན་མ་ནོར་བར་མཁའ་འགྲོ་གསང་བའི་བརྡ་བསྒྱུར་བས་བྱིན་རླབས་ཀྱི་ཚན་ཁ་རྣོ་བ། སྐལ་བ་དང་མི་ལྡན་པའི་སྐྱེ་བོ་རྣམས་ཀྱིས་དཔྱད་མི་བཟོད་པར་གསུངས་སོ། །	གཏེར་དུ་སྦེད་མཁན་དང་སྦ་སྟངས་ཀྱང་། དུས་ལ་མ་རན་པའི་ཆོས་སྒོ་སྤྱི་དང་། ལྷག་པར་ཡོ་ག་གསུམ་དང་འབྲེལ་བའི་རྒྱུད་ལུང་མན་ངག་མཐའ་ཡས་པ་ཐམས་ཅད་མཁར་ཆེན་བཟའ་ཡེ་ཤེས་མཚོ་རྒྱལ་གྱིས་མི་བརྗེད་པའི་གཟུངས་ལ་བརྟེན་ནས་བཀའ་བསྡུ་བར་མཛད། ཤོག་སེར་རིགས་ལྔའི་ཐོག་མཁའ་འགྲོའི་བརྡ་ཡིག་ཏུ་གཅེས་ནས་བཀོད། གཏེར་སྣོད་སྒྲོམ་བུ་འདྲ་མིན་ཏུ་བཅུག་སྟེ་རྒྱས་བཏབ། སློབ་དཔོན་ཆེན་པོ་ཡབ་ཡུམ་དང་རྗེ་འབངས་དུ་མས་གཏེར་དུ་སྦས་ཏེ་གཏེར་སྲུང་རྣམས་ལ་གཉེར་དུ་གཏད། ལྷག་པར་སློབ་དཔོན་རྔ་གཡབ་གླིང་དུ་ཕེབས་པའི་རྗེས་མཁའ་འགྲོ་མ་ཡེ་ཤེས་མཚོ་རྒྱལ་མི་ལོ་བརྒྱ་ལྷག་བཞུགས་ཏེ་བོད་ཡུལ་སྟོད་སྨད་ཀུན་ཏུ་ས་ཆུ་རི་བྲག་དུ་མར་གཏེར་གྱིས་ཁྱབ་པར་སྦས། གཞན་ཡང་པཎ་ཆེན་བི་མ་ལ་མི་ཏྲ་དང་། ཆོས་རྒྱལ་ཡབ་སྲས། བཻ་རོ་ཙ་ན། གནུབས་ཆེན་སངས་རྒྱས་ཡེ་ཤེས། གཉགས་ལོ་ཆེན་པོ། སྣ་ནམ་རྡོ་རྗེ་བདུད་འཇོམས། ཉང་ཏིང་འཛིན་བཟང་པོ་སོགས་ཀྱིས་ཀྱང་བསམ་ཡས་སོགས་སུ་ས་གཏེར་དུ་མ་སྦས་ཏེ་མ་འོངས་སྐལ་ལྡན་ལས་འཕྲོ་ཅན་དང་འཕྲད་པའི་སྨོན་ལམ་མཐུ་བཙན་པོས་རྒྱས་བཏབ། དུས་ཕྱིས་ཡུལ་དང་དུས་ལ་རན་པ་ན་གཏེར་མ་རྣམས་རིམ་པར་བཞིན་པདྨབཀའ་ཡི་ཐང་ཡིག་སོགས་སུ་ལུང་གིས་ཟིན་པའི་གཏེར་སྟོན་མཚན་ལྡན་རིམ་པར་བྱོན་པ་དག་གིས་གཏེར་ལས་བཏོན་ཏེ། ཟབ་མོའི་གཏེར་གྱི་འཕྲིན་ལས་ལ་བརྟེན་ནས་གསང་སྔགས་རྙིང་མའི་བསྟན་པ་རིན་པོ་ཆེ་འདི་ཉིད་ཇི་སྲིད་རྣམ་འདྲེན་ལྔ་པ་འཇིག་རྟེན་དུ་མ་བྱོན་པ་དེ་སྲིད་དུ་མི་ནུབ་པར་གྱུར་ཏེ། སློབ་དཔོན་ཆེན་པོས། སྙིགས་མའི་དུས་སུ་བསྟན་མཐའ་གཏེར་གྱིས་སྐྱོངས༅། ཞེས་གསུངས་པའི་ཕྱིར། 	ད་ནི་འདིར་ཟབ་མོའི་གཏེར་སྟོན་དང་དེ་དག་གི་བརྒྱུད་པ་འཛིན་པའི་སྐྱེས་ཆེན་འགའ་ཞིག་གི་མཚན་བྱང་ཙམ་འགོད་པར་འདོད་དེ། དེ་ཡང་གཏེར་སྟོན་ཐམས་ཅད་ཀྱི་ཐོག་མ་སངས་རྒྱས་བླ་མ་དང་། གྲྭ་པ་མངོན་ཤེས་ཅན། ཉང་རལ་ཉི་མ་འོད་ཟེར། གུ་རུ་ཆོས་ཀྱི་དབང་ཕྱུག སྤྲུལ་པའི་གཏེར་སྟོན་ཇོ་མོ། སྨན་མོ་གཏེར་སྟོན་ཨོ་རྒྱན་གླིང་པ། གཏེར་སྟོན་རིག་འཛིན་དངོས་གྲུབ་རྒྱལ་མཚན། གཏེར་སྟོན་སངས་རྒྱས་གླིང་པ། གཏེར་སྟོན་རྡོ་རྗེ་གླིང་པ། གཏེར་སྟོན་རསྒྲཋ་གླིང་པ། ཨོ་རྒྱན་པདྨགླིང་པ། གཏེར་སྟོན་ཀ་རྨ་གླིང་པ། གྲུབ་ཐོབ་ཐང་སྟོང་རྒྱལ་པོ། མངའ་རིས་པཎ་ཆེན། གཏེར་སྟོན་ལས་འཕྲོ་གླིང་པ། གཏེར་སྟོན་བདུད་འདུལ་རྡོ་རྗེ། ལྷ་བཙུན་ནམ་མཁའ་འཇིགས་མེད། རྒྱལ་མཆོག་ལྔ་པ་ངག་དབང་བློ་བཟང་རྒྱ་མཚོ། རིག་འཛིན་གཏེར་བདག་གླིང་པ། ཀུན་མཁྱེན་འཇིགས་མེད་གླིང་པ། གཏེར་སྟོན་བདེ་ཆེན་གླིང་པ། འཇམ་དབྱངས་མཁྱེན་བརྩེ་དབང་པོ། འཇམ་མགོན་ཀོང་སྤྲུལ་བློ་གྲོས་མཐའ་ཡས། འཇུ་མི་ཕམ་པ་འཇམ་དབྱངས་རྣམ་རྒྱལ་རྒྱ་མཚོ། བདུད་འཇོམས་འཇིགས་བྲལ་ཡེ་ཤེས་རྡོ་རྗེ་སོགས་དང་། ད་ལྟར་འཚོ་ཞིང་བཞུགས་པའི་སྔ་འགྱུར་བསྟན་པའི་བདག་པོ་སྨིན་གླིང་ཁྲི་ཆེན་རིན་པོ་ཆེ་དང་། གྲུབ་དབང་པད་ནོར་རིན་པོ་ཆེ་སོགས་ས་གཏེར་དང་། དགོངས་གཏེར་གྱི་གཏེར་སྟོན་དང་། ཟབ་མོའི་གཏེར་གྱི་བརྒྱུད་པ་འཛིན་པའི་སྐྱེས་ཆེན་ནམ་མཁའི་སྐར་ཚོགས་དང་ཆུ་ཁའི་བྱེ་མ་ལྟར་བྱུང་བ་དག་གིས་སྔ་འགྱུར་རྙིང་མའི་བསྟན་པ་རིན་པོ་ཆེ་འདི་ཉིད་ལ་ལས་འཆད་རྩོད་རྩོམ་པ་དང་། ལ་ལས་སྒོམ་སྒྲུབ་ཉམས་ལེན་གྱིས་ནམ་ཡང་ནུབ་པར་མེད་པར་མཛད་བཞིན་པ་འདི་བཞིན་ལགས་སོ། །	ཟབ་མོ་གཏེར་གྱི་སྐོར་འདི་ཉིད་སྔ་འགྱུར་རྙིང་མ་ཙམ་དུ་མ་ཟད་གྲུབ་མཐའ་གཞན་དང་གཞན་གྱི་སྔོན་བྱོན་སྐྱེས་ཆེན་དག་གི་གཏེར་བླངས་པའི་ལོ་རྒྱུས་ཀྱང་མཐོང་སྟེ། དཔེར་ན་འཇམ་མགོན་ཙོང་ཁ་པ་ཆེན་པོས། དགའ་ལྡན་འགོག་པ་རི་ནས་སྔོན་ཚེ་ཐུབ་པས་གནང་བའི་ཆོས་དུང་གཡས་འཁྱིལ་ཞིག་གཏེར་ལས་བླངས་ཏེ་འབྲས་སྤུངས་འཇམ་དབྱངས་ཆོས་རྗེ་ལ་གནང་བའི་ལོ་རྒྱུས་ལྟ་བུས་ཀྱང་མཚོན་པས་སོ། །	དེར་བརྟེན་སྔོན་དང་དེང་གི་སྐྱེས་ཆེན་དུ་མའི་གསུང་སྒྲོས་སུ། ཆུ་ཕུགས་གངས་ལ་བརྟེན་པ་དང་། ཆོས་ཕུགས་སངས་རྒྱས་ལ་བརྟེན་པ་ཞིག་དགོས་ཀྱི། ས་དང་རྡོ་ལ་ཁུངས་གཏུགས་པ་ལྟ་བུ་མི་རུང་བ་ཡང་ཡང་འབྱུང་བ་ནི། བཀའ་ཐང་ཟངས་གླིང་མ་ལས།		རྒྱུད་ནས་མ་གསུངས་མདོ་ནས་མ་བཤད་པའི༔ 		རང་བཟོས་བདག་བསྟོད་གཞན་ལ་སྨོད་པ་འབྱུང་༔ 		ལོ་པཎ་གཉིས་ཀྱིས་མ་བསྒྱུར་བླུན་བཟོས་བྱས༔ 		རྩ་རླུང་ཞེས་པའི་འདྲེ་ཆོས་བོད་དུ་འབྱུང་༔ 		རྒྱ་གར་མ་གྲགས་བོད་དུ་མ་བསྒྱུར་བའི༔ 		མི་སྙན་ཁུངས་དང་བཅས་པའི་འདྲེ་ཆོས་འབྱུང་༔ 		ངེས་དོན་ཡིན་ཟེར་སུས་ཀྱང་མི་གོ་བའི༔ 		སངས་རྒྱས་ཞལ་ནས་མ་གསུངས་དར་བར་འགྱུར༔ 		ཟབ་ཁྱད་ཡིན་ཟེར་རྟག་ཆད་གྲུབ་མཐའ་སྟོན༔ 		བཀའ་གཏེར་མདོ་སྔགས་གང་དང་མི་མཐུན་པའི༔ 		ཡས་བསྡུས་མས་བསྡུས་ཕར་དཀྲུགས་ཚུར་དཀྲུགས་ཅན༔ 		རྩོད་པ་མང་པོ་ཆོས་ལོག་བོད་དུ་འབྱུང་༔		འདྲེས་རླབས་མ་ཤེས་བླུན་པོས་ཉམས་བླངས་པས༔ 		ཉོན་མོངས་ཕྱོགས་འཕེལ་དཀར་ཕྱོགས་དགེ་བ་འགྲིབས༔ 	ཞེས་གསུངས་པ་ལྟར། སློབ་དཔོན་ཆེན་པོའི་ལུང་གིས་མ་ཟིན་པ། ལྷ་དང་བླ་མའི་བྱིན་རླབས་ཀྱི་མཐུ་མ་གྲུབ་པ། དགོངས་གཏེར་འབྱེད་པའི་མཁྱེན་རབ་ཀྱི་རྩལ་མེད་པར། ཆོས་ཞེན་དང་ཆགས་སྡང་། རྨོངས་ཞེན་གྱི་ཞེ་འཁོན་ཁོ་ནས་ཀུན་ནས་སློང་བའི་ཕལ་བའི་སྐྱེ་བོ་ཐ་ཤལ་བ་འགའ་དང་འགས་དམ་པ་གཞན་གྱི་གཏེར་ཆོས་ལ་བསྲེ་ལྷད་བཅུག་པའམ། རང་བཟོ་འབའ་ཞིག་གི་གཏེར་རྫུན་སྦས་ཏེ་ཕྱིས་ནས་བཏོན་པ་སོགས། མི་དྲན་དགུ་དྲན་དང་མི་བྱེད་དགུ་བྱེད་བྱེད་མཁན་དེ་དག་ལ་དམིགས་ཕུག་སྟེ་གསུང་པ་ཡིན་གྱི། སྔ་འགྱུར་རྙིང་མ་པའི་ཚད་ལྡན་གྱི་སྐྱེས་ཆེན་དམ་པ་མཁའ་འགྲོའི་ཞལ་རླངས་མ་ཡལ་བའི་མན་ངག་ལ་བརྟེན་ནས་དགོངས་གཏེར་འབྱེད་པའི་མཐུ་གྲུབ་པ། གུ་རུ་ཆེན་པོའི་ལུང་དང་། ལྷ་དང་བླ་མའི་ཉམས་སྣང་ལ་བརྟེན་ནས་ཟབ་མོ་གཏེར་ཆོས་འབྱེད་པའི་སྐྱེས་ཆེན་དེ་དག་ལ་ཟེར་བ་མིན་ནོ་སྙམ།